 لنڊن (ويب ڊيسڪ) برطانوي شاهي جوڙي شهزادي هيري ۽ ميگهن مارڪل شاهي حيثيت تان هٿ کڻڻ کانپوءِ هاڻي ميگهن پاران فلمي دنيا ڏانهن واپسي ڪندي هالي ووڊ فلم اسٽوڊو ڊزني سان معاهدو طئه ڪرڻ جا چوٻول شروع ٿي ويا. ڪجهه ڏينهن اڳ هيري ۽ سندس گهر واري ميگهن مارڪل شاهي حيثيت تان اوچتو هٿ کڻڻ جو اعلان ڪندي سموري دنيا کي حيران ڪري ڇڏيو هو. شاهي حيثيت تان هٿ کڻڻ جي اعلان جي ٽن ڏينهن بعد ئي خبرون منظر تي اچڻ لڳيون آهن ته ميگهن مارڪل هالي ووڊ ڪمپني ڊزني سان معاهدو طئه ڪري ورتو آهي. ذريعن موجب ميگهن ڊزني جي فلم لاءِ وائس اوور ڪندي جنهن جي بدلي هن ڊزني سان هڪ خيراتي اداري ‘‘ايليفينٽس ود آئوٽ بارڊرز’’ لاءِ ڊونيشن جو مطالبو ڪيو آهي. اهو ادارو جهنگي حيات جي تحفظ ۽ جهنگلي جانورن کي غير قانوني شڪار کان بچائڻ ۾ مدد فراهم ڪندو آهي. واضح رهي ته شهزادي هيري جي هڪ وڊيو وائرل ٿي آهي جنهن ۾ هو ڊزني جي سربراهه کان پنهنجي گهر واري لاءِ ڪم گهرندي نظر اچي رهيو آهي..